Georgië draf dalk in Eerste Liga uit ná pakt | Netwerk24
Georgië draf dalk in Eerste Liga uit ná pakt
Deur Brenden Nel 22 Desember 2019 00:00
Georgië kan in 2020 'n verrassende buiging in die Curriebeker se Eerste Liga maak nadat 'n ooreenkoms in dié verband met SA Rugby bereik is.
Die Georgië-rugbyunie het die aankondiging gister op sy webwerf gemaak. Die ooreenkoms is van 1 Januarie 2020 vir 'n tydperk van 11 jaar van krag.
Die ooreenkoms, wat deur Saru se president, Mark Alexander, en Gocha Svanidze, sy eweknie in Georgië, onderteken is, is soortgelyk aan dié wat SA Rugby in die verlede gesluit het met lande soos Argentinië, Rusland, Kenia en Namibië.
Hoewel daar op die webwerf aangekondig is dat 'n span van Georgië in die Curriebeker sal deelneem, moet die besluit glo nog deur SA Rugby goedgekeur word. Dié deelname sal op 'n soorgelyke grondslag geskied as Argentinië se Jaguares XV, wat vanjaar die eerste liga gewen het.
Die ooreenkoms sal wedstryde van verskillende ouderdomsgroepe tussen die twee lande insluit. Die SA o.20-span het reeds verlede maand 'n toer na Georgië onderneem.
Suid-Afrika sal ook hulpbronne beskikbaar stel om afrigters, skeidsregters en bestuurders van Georgië op te lei.